नरोत्तम ट्विटर के, तो प्रभु फेसबुक के टॉपर; कई मंत्रियों-MLAs के साथ नए दावेदारों की टेंशन बढ़ी
Madhya Pradesh BJP Social Media Strategy Ahead of Election 2023 - इस साल मध्यप्रदेश में होने वाले विधानसभा चुनाव में पार्टियों के लिए सोशल मीडिया बड़ा हथियार होगा। भाजपा तो टिकट के दावेदारों की सोशल मीडिया पर सक्रियता भी देखेगी
इस साल मध्यप्रदेश में होने वाले विधानसभा चुनाव में पार्टियों के लिए सोशल मीडिया बड़ा हथियार होगा। भाजपा तो टिकट के दावेदारों की सोशल मीडिया पर सक्रियता भी देखेगी। भाजपा युवा मोर्चा के एक कार्यक्रम में बीजेपी के प्रदेश प्रभारी पी मुरलीधर राव ने टिकट की दावेदारी करने वाले कार्यकर्ताओं को नसीहत देते हुए कहा कि कई ऐसे लोग भी टिकट मांगने आते हैं जिनकी सोशल मीडिया पर सक्रियता ही नहीं है। इसके बाद पार्टी के नेता एकाएक एक्टिव हो गए हैं। दैनिक भास्कर ने प्रदेश के मंत्रियों और नेताओं की सोशल मीडिया प्रोफाइल खंगाली। देखा कि शिवराज मंत्रिमंडल और संगठन में सोशल मीडिया पर कौन कितना मजबूत है?
पहले जान लेते हैं एमपी बीजेपी में किसकी सोशल प्रोफाइल सबसे मजबूत
शिवराज सिंह चौहान- एमपी में सबसे लंबे समय से मुख्यमंत्री शिवराज सिंह चौहान के फेसबुक पर 49 लाख फॉलोअर्स हैं। ट्विटर पर 89 लाख फॉलोअर्स हैं। शिवराज के निजी स्टाफ द्वारा संचालित ट्विटर अकाउंट ऑफिस ऑफ शिवराज (officeofssc) पर 16 लाख से ज्यादा फॉलोअर्स हैं। फेसबुक पर जनजातीय कार्य मंत्री मीना सिंह सबसे पीछे हैं, उनके फेसबुक पर मात्र 1900 फॉलोअर हैं।
फेसबुक पर सिंधिया के प्रभु सबसे पॉपुलर, मीना सबसे पीछे
फेसबुक सोशल कनेक्टिविटी का मेन प्लेटफॉर्म है। शिवराज मंत्रिमंडल की बात करें तो इस प्लेटफॉर्म पर सबसे ज्यादा 2.83 लाख फॉलोअर्स सिंधिया समर्थक डॉ. प्रभुराम चौधरी के हैं। दूसरे नंबर पर जल संसाधन मंत्री तुलसी राम सिलावट के 2.55 लाख फॉलोअर्स हैं। वहीं पशुपालन मंत्री प्रेमसिंह पटेल के 15 हजार, आयुष मंत्री रामकिशोर कांवरे के 17,000 फॉलोअर हैं।
ट्विटर पर नरोत्तम की फॉलोइंग टॉप पर
शिवराज कैबिनेट में शामिल मंत्रियों में गृहमंत्री डॉ नरोत्तम मिश्रा के ट्विटर पर सबसे ज्यादा फॉलोअर्स हैं। ट्विटर पर नरोत्तम मिश्रा को 6.88 लाख लोग फॉलो करते हैं। नगरीय प्रशासन मंत्री भूपेन्द्र सिंह के 4.37 लाख फॉलोअर हैं। वहीं पीडब्ल्यूडी राज्यमंत्री सुरेश धाकड के सबसे कम मात्र 1264 फॉलोअर हैं।
अब जानिए शिवराज कैबिनेट में सोशल मीडिया पर किस मंत्री की कितनी पकड़
नरोत्तम मिश्रा (गृहमंत्री): राजनीतिक दौरों का हर अपडेट 
गृहमंत्री नरोत्तम मिश्रा सोशल मीडिया पर डेली एक्टिव रहते हैं। नरोत्तम रोज अपने मीडिया ब्रीफ के अलावा अपने राजनीतिक दौरों से संबंधित हर चीज ट्वीट करते रहते हैं। नरोत्तम ने सोशल मीडिया मैनेजमेंट के लिए एक कंपनी को हायर किया है, वही नरोत्तम के सोशल मीडिया अकाउंट्स को हैंडल करती है। नरोत्तम की टीम सीएम और पार्टी के केन्द्रीय नेतृत्व के दिशा निर्देशों, कांग्रेस और विपक्षी दलों द्वारा दिए गए बयानों को लेकर अपडेट्स देती रहती है। विपक्षी दलों खासकर कांग्रेस पर हमला बोलने में नरोत्तम का त्वरित रिएक्शन आता है। नरोत्तम का फेसबुक और ट्विटर अकाउंट वेरिफाइड (ब्लू टिक वाला) है।
डॉ प्रभुराम चौधरी (स्वास्थ्य मंत्री) : सिंधिया के बयान और दौरे भी रिट्वीट करते हैं
एमपी के स्वास्थ्य मंत्री और ज्योतिरादित्य सिंधिया के करीबी कैबिनेट मंत्रियों में प्रभुराम चौधरी फेसबुक पर सबसे ज्यादा फॉलोअर्स वाले मंत्री हैं। उनके सोशल मीडिया अकाउंट पर क्षेत्र के दौरे, पार्टी और विभागीय बैठकों की जानकारी शेयर होती है। इसके अलावा रोजाना पड़ने वाली महापुरुषों की जयंती, पुण्यतिथि को भी उनकी टीम सोशल मीडिया पर शेयर करती है।
प्रभुराम ने भी सोशल मीडिया मैनेजमेंट के लिए एक निजी कंपनी और कुछ कर्मचारी तैनात कर रखे हैं। पीएम नरेंद्र मोदी, सीएम शिवराज सिंह चौहान के ट्वीट्स को रिट्वीट करने के साथ ही ज्योतिरादित्य सिंधिया के बयानों और दौरों को भी प्रभुराम रिट्वीट करते हैं। स्वास्थ्य विभाग की योजनाओं, नई जानकारियों के अलावा सांची और रायसेन जिले में होने वाले दौरों को वे सोशल मीडिया पर शेयर करते हैं। क्या कंटेंट ट्वीट किया जाना है। ये मंत्री से सहमति लेकर उनके निजी स्टाफ के लोग शेयर करते हैं।
गोपाल भार्गव (पीडब्ल्यूडी मंत्री): परेशान बच्चों की मदद करने की कहानियां
सागर की रहली सीट से आठ बार से विधायक गोपाल भार्गव का फेसबुक पेज वेरिफाइड नहीं है। इसके बावजूद उनके फेसबुक पेज पर एक लाख से ज्यादा फॉलोअर्स हैं। हालांकि उनके वेरिफाइड ट्विटर अकाउंट पर 1.7 लाख फॉलोअर्स हैं। गोपाल भार्गव के फेसबुक अकाउंट पर उनके विधानसभा क्षेत्र रहली के दौरों के अलावा जरूरतमंद मरीजों, फीस भरने के लिए परेशान बच्चों की मदद करने की कहानियां शेयर की जाती हैं। ट्विटर पर केन्द्र और राज्य सरकार की नई योजनाओं, भाजपा के कार्यक्रमों को रिट्वीट किया जाता है। विभागीय समीक्षा बैठकों, दौरों के पोस्ट भी सोशल मीडिया पर देखने को मिलते हैं। अपने विधानसभा क्षेत्र में जमीनी पकड़ के आधार पर आठ बार से लगातार विधानसभा चुनाव जीतने वाले भार्गव का सोशल मीडिया मैनेजमेंट उनकी निजी टीम और बेटे अभिषेक भार्गव के निर्देशन में संचालित होता है।
तुलसीराम सिलावट (जल संसाधन मंत्री): हर महापुरुष की जयंती पर नमन
इंदौर जिले की सांवेर सीट से विधायक तुलसी सिलावट सोशल मीडिया खासे एक्टिव रहते हैं। कांग्रेस सरकार में मंत्री रहते समय हो या अब भाजपा सरकार में जल संसाधन मंत्री की जिम्मेदारी संभालने वाले सिलावट सोशल मीडिया पर केन्द्र और राज्य की योजनाओं के अलावा केन्द्रीय मंत्री ज्योतिरादित्य सिंधिया की पोस्ट को भी शेयर करते हैं। उनके फेसबुक पेज पर उनके दौरों, सरकारी और पार्टी की बैठकों, कार्यक्रमों के फोटो-वीडियो डेली शेयर होते हैं। स्वतंत्रता संग्राम सेनानियों, महापुरुषों के जन्मदिन व पुण्यतिथि भी रोजाना शेयर की जाती हैं। ये बात जरूर है कि सिलावट अपनी विभागीय गतिविधियों की जानकारियां कम ही शेयर करते हैं। उनके सोशल मीडिया मैनेजमेंट के लिए निजी कंपनी के कर्मचारी तैनात हैं। फेसबुक और ट्वीटर अकाउंट वेरिफाइड हैं।
विजय शाह (वन मंत्री): दो महीने से निष्क्रिय
खंडवा के हरसूद से विधायक कुंवर विजय शाह सोशल मीडिया को लेकर ज्यादा गंभीर नहीं हैं। उनके आधिकारिक फेसबुक अकाउंट की पड़ताल की तो पता चला कि पिछले दो महीनों से वहां कोई भी पोस्ट शेयर नहीं की गई है। 19 फरवरी को शिवराज सरकार के चौथे कार्यकाल के दो साल पूरे होने पर हुए पौधारोपण कार्यक्रम की पोस्ट को उनके फेसबुक पेज पर शेयर किया गया था। शाह का ट्विटर अकाउंट भी वेरिफाइड नहीं हैं। उनके ट्विटर पर भी दो-चार दिन में एक पोस्ट शेयर होती है। इसमें कूनो में चीता प्रोजेक्ट की प्रोग्रेस और प्रदेश के अभयारण्यों में होने वाली गतिविधियों की जानकारी भी ट्वीट होती रहती है। शाह अपने दौरों को भी सोशल मीडिया पर शेयर करते हैं।
जगदीश देवड़ा (वित्त मंत्री): रोज जन्मदिन की बधाई देते हैं
मंदसौर जिले की मल्हारगढ़ से विधायक जगदीश देवड़ा के सोशल मीडिया पर अधिकांशत: स्वतंत्रता संग्राम सेनानियों, महापुरुषों, राजनेताओं के जन्मदिन व पुण्यतिथि की पोस्ट शेयर की जाती हैं। इसके अलावा उनके विधानसभा क्षेत्र के दौरे और सीएम शिवराज की सोशल मीडिया पोस्ट को भी वो अपने अकाउंट पर शेयर करते रहते हैं। उनके सोशल मीडिया अकाउंट्स को जनसंपर्क विभाग द्वारा मुहैया कराए गए निजी कंपनी के कर्मचारी संभालते हैं।
बिसाहू लाल सिंह (खाद्य एवं नागरिक आपूर्ति मंत्री): विभाग की जानकारी शेयर नहीं करते
आदिवासी नेता और वरिष्ठ विधायक बिसाहूलाल सिंह के सोशल मीडिया पर जन्मदिन, पुण्यतिथि की पोस्ट डेली शेयर होती हैं। बिसाहूलाल के सोशल मीडिया अकांउट्स पर अपने विभाग की जानकारियों का अभाव देखने को मिलता है। सीएम शिवराज सिंह चौहान के दौरों के वीडियो और पोस्ट ज्यादातर शेयर होती हैं। बिसाहूलाल के अपने क्षेत्र के दौरों और विभागीय समीक्षा बैठकों की जानकारी भी कभी-कभार देखने को मिल जाती है।
यशोधरा राजे सिंधिया (खेल एवं युवा कल्याण मंत्री): विभाग की हर जानकारी शेयर
अपने विभाग की जानकारियों को शेयर करने में यशोधरा राजे सिंधिया काफी सक्रिय नजर आतीं हैं। खेलों के आयोजनों और युवाओं के लिए चलाई जा रही योजनाओं की जानकारी सिंधिया के सोशल मीडिया पर देखने को मिलती है। हालांकि इस तरह की पोस्ट भी महीने में चार-छह बार ही शेयर होती हैं। अधिकांश जन्मदिन की बधाई और पुण्यतिथि वाली पोस्ट शेयर होती हैं। यशोधरा अपने स्टाफ के अलावा ट्विटर अकांउट की खुद निगरानी करती हैं।
भूपेंद्र सिंह (नगरीय प्रशासन मंत्री): जुबानी हमले के वीडियो मिलेंगे
नगरीय प्रशासन मंत्री कांग्रेस के नेताओं राहुल गांधी से लेकर कमलनाथ, दिग्विजय सिंह पर हमला करने का कोई मौका नहीं छोड़ते। सधी हुई संयमित भाषा में भूपेन्द्र सिंह जुबानी हमले का वीडियो ट्वीट करते हैं। इसके अलावा सीएम और पीएम के अकाउंट्स पर किए गए पोस्ट भी रीशेयर करते हैं। भूपेन्द्र सिंह ने सोशल मीडिया मैनेजमेंट के लिए 5 लोगों की टीम लगाई है। इनमें कंटेंट एडिटर के साथ ही फोटोग्राफर, वीडियोग्राफर भी हैं। विभागीय और प्रभार के जिलों की बैठकों, खुरई, सागर के दौरों की पोस्ट भी सोशल मीडिया पर देखने को मिलती हैं।
खबर पर आगे बढ़ने से पहले इस पोल पर अपनी राय दे सकते हैं...
एमपी के 90 प्रतिशत घरों में मोबाइल यूजर्स, इसके जरिए हाउसहोल्ड अप्रोच बना रही बीजेपी
राष्ट्रीय परिवार स्वास्थ्य सर्वेक्षण (NFHS) -5 की रिपोर्ट के अनुसार मप्र में 89.6% घरों में मोबाइल फोन का उपयोग हो रहा है। इनमें 95.8% शहरी और 87.3% ग्रामीण क्षेत्र में मोबाइल यूजर्स हैं। बीजेपी नेताओं मप्र के संगठन में कई अहम पदों पर 23 साल से 35 तक की उम्र के युवाओं को जिम्मेदारी दी है। जिलों के महामंत्री जैसे पदों पर कम उम्र के युवाओं को पदों पर नियुक्त किया गया है। बीजेपी नेताओं की मानें तो एक्चुअल से ज्यादा वर्चुअल मोड में अपनी बात कम समय में आसानी से हर घर तक पहुंचाई जा सकती है। युवाओं की अच्छी खासी तादाद फेसबुक, ट्विटर, यूट्यूब, इंस्टाग्राम जैसे प्लेटफार्म पर एक्टिव रहती है। इन युवाओं के जरिए बीजेपी अपना मैसेज घरों तक पहुंचाने की प्लानिंग कर रही है।
सोशल मीडिया इन्फ्लुएंसर्स की तलाश
बीजेपी ने अपने नेताओं और कार्यकर्ताओं को ये निर्देश दिए हैं कि सोशल मीडिया पर रील्स, वीडियो के जरिए पॉपुलेरिटी हासिल करने वाले जो भी युवा आपके इलाके में रहते हैं। उनसे संपर्क करके पार्टी से जोड़ें ताकि उनकी फैन फॉलोइंग को बीजेपी की ओर आकर्षित किया जा सके।
बीजेपी के मुख्य संगठन, युवा मोर्चा, महिला मोर्चा, किसान मोर्चा, एससी मोर्चा, एसटी मोर्चा के अध्यक्षों साथ ही सभी प्रकोष्ठों के संयोजकों को यह निर्देश दिए गए हैं कि सोशल मीडिया पर पदाधिकारी सक्रियता बढ़ाएं। विधानसभा चुनाव में टिकट की दावेदारी करते वक्त यह बताना होगा कि किस प्लेटफॉर्म पर कितने फॉलोअर हैं।
सोशल मीडिया में यहां हैं बीजेपी संगठन के नेता 
भाजपा प्रदेश अध्यक्ष वीडी शर्मा
फेसबुक- 4 लाख 50 हजार (फॉलोअर्स)
ट्विटर- 4 लाख 30 हजार (फॉलोअर्स)
युवा मोर्चा- वैभव पवार- प्रदेश अध्यक्ष भाजपा युवा मोर्चा
फेसबुक- 1,03,000 (फॉलोअर्स)
ट्विटर- 1,06,000 (फॉलोअर्स)
महिला मोर्चा- माया नरोलिया, प्रदेश अध्यक्ष
फेसबुक- 7300 (फॉलोअर्स)
ट्विटर- 5500 (फॉलोअर्स)
किसान मोर्चा- चौधरी दर्शन सिंह, प्रदेश अध्यक्ष
फेसबुक- 4900 (फॉलोअर्स)
ट्विटर- 12,000 (फॉलोअर्स)
वरिष्ठ नेताओं के बयान ने बढ़ाई दिल की धड़कनें
पिछले हफ्ते भाजपा युवा मोर्चा के एक कार्यक्रम में बीजेपी के प्रदेश संगठन महामंत्री हितानंद शर्मा ने कहा था कि भारतीय जनता पार्टी एक मात्र ऐसा दल है, जिसके पास टेलीग्राम के जमाने से काम करने वाले कार्यकर्ता हैं और आज के इंस्टाग्राम के युग में सोशल मीडिया पर सक्रियता से काम करने वाला कार्यकर्ता हैं। हमें इस डिजिटल युग में सोशल मीडिया को एक सशक्त हथियार के तौर पर पार्टी के विचार और रीति नीति को जनमानस तक पहुंचाने की जरूरत है। जमीन पर काम के साथ उसे सोशल मीडिया के जरिए लोकल से ग्लोबल बनाने की जरूरत है। सोशल मीडिया पर सबकी सक्रियता जरूरी है।
भाजपा युवा मोर्चा के कार्यक्रम में बीजेपी के प्रदेश प्रभारी पी मुरलीधर राव ने टिकट की दावेदारी करने वाले कार्यकर्ताओं को नसीहत देते हुए कहा कि कई लोग ऐसे भी टिकट मांगने आते हैं, जिनकी सोशल मीडिया पर सक्रियता ही नहीं हैं। उन्होंने कहा कि आज कोई ऐसा युवा नहीं है, जिसके पास मोबाइल न हो और वो फेसबुक, वॉट्सऐप, ट्विटर पर न हो। हम चुनाव तो लड़ना चाहते हैं सरपंच, पार्षद, विधायक तो बनना चाहते हैं, लेकिन सोशल मीडिया पर एक्टिव ही नहीं हैं, यदि हैं तो फॉलोअर्स और इंगेजमेंट ही नहीं है। हितानंद शर्मा और मुरलीधर राव के इन बयानों ने साफ बता दिया है कि भाजपा में टिकट चाहिए तो आपको सोशल मीडिया में भी अच्छे नंबर वाला नेता बनना होगा। न सिर्फ नंबर वाला नेता बनना होगा बल्कि आपको सोशल मीडिया प्लेटफॉर्म पर एक्टिव दिखाना होगा।